b'\n_START_ARTICLE_\nCetuksimab\n_START_SECTION_\nMehanizem delovanja\n_START_PARAGRAPH_\nCetuksimab je monoklonsko protitelo, ki se ve\xc5\xbee na receptor za epidermalni rastni dejavnik (EGFR). EGFR ima pomembno vlogo pri celi\xc4\x8dni rasti, diferenciaciji in proliferaciji razli\xc4\x8dnih celic. Receptorji EGFR so prisotni na povr\xc5\xa1ini nekaterih normalno delujo\xc4\x8dih celic (na primer na ko\xc5\xbei in laseh), v pove\xc4\x8danem \xc5\xa1tevilu pa na povr\xc5\xa1ini mnogih rakavih celic. Zaradi vezave cetuksimaba na EGFR na tumorski celici, le-ta ne more ve\xc4\x8d sprejemati sporo\xc4\x8dil, ki jih potrebuje za rast in metastaziranje. Posledice delovanja zdravila cetuksimab so torej zmanj\xc5\xa1ana razrast rakavih celic, pove\xc4\x8dana smrt rakavih celic, zmanj\xc5\xa1ana tvorba oddaljenih zasevkov in zmanj\xc5\xa1ana tvorba novih krvnih \xc5\xbeilic.\n_START_SECTION_\nIndikacije\n_START_PARAGRAPH_\nCetuksimab se uporabljaza zdravljenje bolnikov z metastatskim rakom debelega \xc4\x8drevesa in danke, pri katerih rakave celice izra\xc5\xbeajo na svoji povr\xc5\xa1ini receptorje za epidermalni rastni faktor (EGFR) in nemutiranim tipom gena RAS. Lahko se uporablja v kombinaciji s kemoterapijo na osnovi irinotekana ali re\xc5\xbeima FOLFOX (folinska kislina, fluorouracil, oksaliplatin) ali kot samostojno zdravilo pri bolnikih, pri katerih zdravljenje z oksaliplatinom in zdravljenje na osnovi irinotekana ni bilo uspe\xc5\xa1no in pri bolnikih, ki ne prena\xc5\xa1ajo irinotekana._NEWLINE_Indicirano je tudi zdravljenje bolnikov z rakom skvamoznih celic glave in vratu, in sicer v kombinaciji z obsevanje pri lokalno napredovali bolezni, ali v kombinaciji s kemoterapijo na osnovi platine za ponavljajo\xc4\x8do se in/ali metastatsko bolezen.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPri uporabi cetuksimaba in drugih zaviralcev EGFR so pogosto izra\xc5\xbeeni ne\xc5\xbeeleni u\xc4\x8dinki na ko\xc5\xbei, med njimi najpogosteje akniformni izpu\xc5\xa1\xc4\x8daj. Pri nekaterih bolnikih pride do kseroze (suhost veznice in ro\xc5\xbeenice), ekcemov, popokane ko\xc5\xbee, teleangiektazije (rde\xc4\x8de znamenje zaradi trajne dilatacije majhnih \xc5\xbeil), spremembe nohtov in zanohtnice. Redkeje se pojavijo hiperpigmentacije ko\xc5\xbee.'